CELEX: 52017PC0318
Language: sl
Date: 2017-06-15
Title: Predlog IZVEDBENI SKLEP SVETA o dovoljenju Republiki Poljski, da z Republiko Ukrajino sklene sporazum, ki vsebuje ukrepe, ki odstopajo od členov 2(1)(d) in 5 Direktive 2006/112/ES o skupnem sistemu davka na dodano vrednost v zvezi z vzdrževanjem cestnih mostov na poljski meji z Ukrajino

EVROPSKA KOMISIJA
            Bruselj, 15.6.2017
            COM(2017) 318 final
            2017/0131(NLE)
            Predlog
            IZVEDBENI SKLEP SVETA
            o dovoljenju Republiki Poljski, da z Republiko Ukrajino sklene sporazum, ki vsebuje ukrepe, ki odstopajo od členov 2(1)(d) in 5 Direktive 2006/112/ES o skupnem sistemu davka na dodano vrednost v zvezi z vzdrževanjem cestnih mostov na poljski meji z Ukrajino
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s členom 396 Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet soglasno na predlog Komisije soglasno dovoli katerikoli državi članici, da s tretjo državo ali mednarodno organizacijo sklene sporazum, ki lahko vsebuje odstopanja od direktive o DDV.
            
            
               V dopisu, ki ga je Komisija evidentirala 7. oktobra 2016, je Poljska zahtevala dovoljenje, da sklene mednarodni sporazum z Ukrajino v zvezi z ozemeljsko uporabo sistema DDV za vzdrževanje cestnih mostov na poljski meji z Ukrajino. V skladu s členom 396(2) direktive o DDV je Komisija druge države članice obvestila z dopisom z dne 24. januarja 2017. Komisija je z dopisom z dne 25. januarja 2017 uradno obvestila Poljsko, da ima na voljo vse informacije, potrebne za presojo zahteve.
            
            
               Za izboljšanje prometa med Poljsko in Ukrajino sta ti državi pripravili osnutek medsebojnega sporazuma za vzdrževanje cestnih mostov na poljski meji z Ukrajino (v nadaljnjem besedilu: sporazum).
            
            
               Ta sporazum se nanaša na vzdrževanje treh cestnih mostov na poljski meji z Ukrajino, ki so vsi delno na ozemlju Republike Poljske in delno na ozemlju Republike Ukrajine. Ti mostovi del javnega cestnega omrežja vzdolž meje med državama. Dva mejna cestna mostova čez reko Bug na poljski meji z Ukrajino sta bila zgrajena na stroške Poljske in sta v lasti Poljske: jekleni most med Dorohuskom in Jagodzinom, ki ga bo vzdrževala Ukrajina, ter most iz armiranega betona in jekla med Zosinom in Ustyluhom, ki ga bo vzdrževala Poljska. 
            
            
               Tretji cestni most čez reko Bug z jeklenimi nosilci in krovom iz armiranega betona, ki se prav tako nahaja med Dorohuskom in Jagodzinom, je bil zgrajen na stroške obeh držav, ki si lastništvo delita. Državi sta se dogovorili o delitvi vzdrževanja, tako da vsaka država obdrži del mostu v svoji lasti, razen za zimsko vzdrževanje.
            
            
               Pri zimskem vzdrževanju sta obe državi odgovorni za mejni cestni most vzdolž njegove celotne dolžine in se pri tem izmenjujeta: Poljska od 1. oktobra lihega leta do 30. septembra sodega leta in Ukrajina od 1. oktobra sodega leta do 30. septembra lihega leta.
            
            
               Kar zadeva uporabo poljske in ukrajinske zakonodaje o DDV, sporazum določa, da se za dobavo blaga in opravljanje storitev, ki bodo namenjeni za vzdrževanje mejnih cestnih mostov ali njihovih delov, v kolikor je Poljska odgovorna za vzdrževanje v skladu s Prilogo k sporazumu, šteje, da je mejni cestni most ali njegovi deli poljsko ozemlje. Sporazum nadalje določa, da se za dobavo blaga in opravljanje storitev, ki bodo namenjeni za vzdrževanje mejnih cestnih mostov ali njihovih delov, v kolikor je Ukrajina odgovorna za vzdrževanje v skladu s Prilogo k sporazumu, šteje, da je mejni cestni most ali njegovi deli ukrajinsko ozemlje.
            
            
               Sporazum določa tudi, da za blago, uvoženo iz ene države pogodbenice v drugo državo pogodbenico, ne bo obračunan poljski ali ukrajinski DDV na uvoz, če se to blago uporablja za dela, ki se opravljajo v okviru sporazuma.
            
            
               V skladu z načelom ozemeljske uporabe, določene v direktivi o DDV, bi bilo treba dobavo blaga in opravljanje storitev v okviru vzdrževalnih del za cestne mostove, opravljenih na  suverenem ozemlju Poljske, obdavčiti z DDV na Poljskem, medtem ko dobava blaga in opravljanje storitev za vzdrževalna dela, ki se opravljajo na  suverenem ozemlju Ukrajine, ostaneta zunaj ozemeljske uporabe direktive o DDV. Če bi se te določbe uporabljale, bi bilo treba razčleniti transakcije glede na ozemlje, na katerem se izvajajo. Poleg tega bi bilo treba vsak uvoz blaga iz Ukrajine na Poljsko, ki se uporablja za vzdrževanje mejnega mostu, na Poljskem obdavčiti z DDV. 
            
            
               Poljska meni, da bi uporaba teh pravil povzročila davčne težave za zunanje izvajalce, odgovorne za vzdrževanje teh mostov. Zato meni, da so davčne določbe v sporazumu upravičene, da se poenostavijo davčne obveznosti zunanjih izvajalcev.
            
            
               Glede na zgoraj navedeno Poljska zahteva, da se z odstopanjem od člena 5 direktive o DDV mejni cestni mostovi ali njihovi deli s strani Poljske ali Ukrajine priznajo kot del poljskega (oziroma ukrajinskega) ozemlja za namene dobave blaga in storitev ter za uvoz blaga, namenjenega za vzdrževanje teh mostov ali delov mostov.
            
            
               Svet je že v več primerih dovolil državam članicam, da sklenejo sporazume s tretjimi državami na mejnih območjih in ti sporazumi so med drugim vsebovali davčne določbe, podobne tistim, ki se predlagajo v tem dokumentu. Nemčiji je bilo dovoljeno, da sklene številne sporazume s Poljsko
                  2
               , Češko
                  3
                in Švico
                  4
               , ter Avstriji s Švico
                  5
               . 
            
            
               Komisija se strinja, da bi enotna obdavčitev vzdrževalnih del na mejnih cestnih mostovih ali njihovih delih in opustitev pobiranja DDV na uvoz blaga, namenjenega za uporabo pri takih delih, poenostavili zadevo za zunanje izvajalce v primerjavi z uporabo običajnih pravil o obdavčevanju.
            
            
               Komisija meni, da bi lahko imel zadevni sporazum le majhen pozitiven ali negativen učinek na lastna sredstva Unije, pridobljena iz naslova DDV. Vendar glede na davčne ureditve iz sporazuma, ki skušajo doseči splošno uravnoteženo stanje, in glede na predhodne sporazume, ko se je želelo doseči splošno izravnavo, ter ob upoštevanju vključenih zanemarljivih zneskov, Komisija meni, da to ne bi smelo biti ovira za dodelitev zahtevanega dovoljenja Poljski.
            
            
               Zato Komisija meni, da bi bilo treba Poljski dovoliti, da sklene predlagani sporazum.
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               Člen 396 direktive o DDV.
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Glede na zelo omejen obseg odstopanja je posebni ukrep sorazmeren z zastavljenim ciljem.
               
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               
                  V skladu s členom 396 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Poljske in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               
                  Predlog izvedbenega sklepa Sveta v zvezi s stanjem glede vzdrževanja cestnih mostov na poljski meji z Ukrajino. Glede na omejeno področje uporabe tega odstopanja bo učinek v vsakem primeru omejen.
               
            
            
               4.PRORAČUNSKE POSLEDICE
            
            
               Predlog ne vpliva na lastna sredstva Unije, pridobljena iz naslova DDV, ker bi imeli uvozniki ali dobavitelji iz tretjih držav v okviru običajnega sistema v vsakem primeru pravico do popolnega odbitka DDV, plačanega na uvoz ali dobavo.
            
            
               2017/0131 (NLE)
            
         
         
            
               Predlog
            
            
               IZVEDBENI SKLEP SVETA
            
            
               o dovoljenju Republiki Poljski, da z Republiko Ukrajino sklene sporazum, ki vsebuje ukrepe, ki odstopajo od členov 2(1)(d) in 5 Direktive 2006/112/ES o skupnem sistemu davka na dodano vrednost v zvezi z vzdrževanjem cestnih mostov na poljski meji z Ukrajino
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  6
                ter zlasti člena 396(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z dopisom, ki ga je Komisija evidentirala 7. oktobra 2016, je Poljska zahtevala dovoljenje, da sklene sporazum z Ukrajino v zvezi z vzdrževanjem treh cestnih mostov čez reko Bug na poljski meji z Ukrajino (dveh mostov med Dorohuskom in Jagodzinom in tretjega med Zosinom in Ustyluhom).
            
            
               (2)V skladu z drugim pododstavkom člena 396(2) Direktive 2006/112/ES je Komisija z dopisom z dne 24. januarja 2017 o zahtevi Poljske obvestila druge države članice. Komisija je z dopisom z dne 25. januarja 2017 uradno obvestila Poljsko, da ima na voljo vse informacije, potrebne za presojo zahteve.
            
            
               (3)Za vzdrževanje, opravljeno na poljskem ozemlju, se obračuna DDV na Poljskem, medtem ko vzdrževanje, opravljeno na ozemlju Ukrajine, ne spada na področje uporabe Direktive 2006/112/ES. Poleg tega bi bilo treba vsak uvoz blaga iz Ukrajine na Poljsko, ki se uporablja za vzdrževanje mejnih mostov, obračunati DDV na Poljskem.
            
            
               (4)Da se zagotovi uresničitev ciljev sporazuma in zlasti izboljšanje prometa med Poljsko in Ukrajino, je primerno poenostaviti pravila o DDV, ki se uporabljajo za vzdrževalna dela in s tem povezan uvoz blaga.
            
            
               (5)Odstopanje ne bo vplivalo na lastna sredstva Unije, pridobljena iz naslova DDV –
            
            
               SPREJEL NASLEDNJI SKLEP: 
            
            
               Člen 1
            
            
               Poljski se dovoli, da sklene sporazum z Ukrajino, ki vključuje določbe, ki odstopajo od člena 2(1)(d) in člena 5 Direktive 2006/112/ES glede ozemeljske uporabe sistema DDV in obravnave DDV za transakcije v zvezi z vzdrževanjem cestnih mostov na poljski meji z Ukrajino.
            
            
               Ta sporazum se nanaša na ohranitev treh mejnih mostov, navedenih v Prilogi.
            
            
               Člen 2
            
            
               Z odstopanjem od člena 5 Direktive 2006/112/ES se mejni mostovi, navedeni v Prilogi, za katerih vzdrževanje je odgovorna Poljska, v kolikor ti mostovi segajo na suvereno ozemlje Ukrajine, štejejo za del suverenega ozemlja Poljske, kar zadeva dobavo blaga ali storitev za njihovo vzdrževanje.
            
            
               Člen 3
            
         
         
            
               Z odstopanjem od člena 5 Direktive 2006/112/ES se mejni mostovi, za katerih vzdrževanje je odgovorna Ukrajina, v kolikor ti mostovi segajo na suvereno ozemlje Poljske, štejejo za del suverenega ozemlja Ukrajine, kar zadeva dobavo blaga ali storitev za njihovo vzdrževanje.
            
            
               Člen 4
            
            
               Z odstopanjem od člena 2(1)(d) Direktive 2006/112/ES se za blago, ki ga uvažajo davčni zavezanci s pravico do popolnega odbitka iz Ukrajine na Poljsko, ne zaračuna DDV, v kolikor se to blago uporablja za vzdrževanje mostov, navedenih v Prilogi. 
            
            
               Člen 5
            
            
               Ta sklep je naslovljen na Republiko Poljsko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  
                  
                        Odločba Sveta 
                     
                        95/115/ES
                     
                      z dne 30. marca 1995 (UL L 80, 8.4.1995, str. 47); Odločba Sveta 
                     
                        96/402/ES
                     
                      z dne 25. junija 1996 (UL L 165, 4.7.1996, str. 35); Odločba Sveta 
                     
                        95/435/ES
                     
                      z dne 23. oktobra 1995 (UL L 257, 27.10.1995, str. 34) in Odločba Sveta 
                     
                        2001/741/ES
                     
                      z dne 16. oktobra 2001 (UL L 278, 23.10.2001, str. 28).
                  
               
               
                  
                     (3)
                  Odločba Sveta 97/188/ES z dne 17. marca 1997 (UL L 80, 21.3.1997, str. 18); Odločba Sveta 97/511/ES z dne 24. julija 1997 (UL L 214, 6.8.1997, str. 39) in Odločba Sveta 2001/742/ES z dne 16. oktobra 2001 (UL L 278, 23.10.2001, str. 30).
               
               
                  
                     (4)
                  Odločba Sveta 2003/544/ES z dne 15. julija 2003 (UL L 186, 25.7.2003, str. 36) in Odločba Sveta 2005/911/ES z dne 12. decembra 2005 (UL L 331, 17.12.2005, str. 30).
               
               
                  
                     (5)
                  Odločba Sveta 2007/485/ES z dne 10. julija 2007 (UL L 182, 12.7.2007, str. 29).
               
               
                  
                     (6)
                  UL L 347, 11.12.2006, str. 1.
               
            
      
    ---documentbreak--- 
      
         
               EVROPSKA KOMISIJA
            Bruselj, 15.6.2017
            COM(2017) 318 final
            PRILOGA
            k
            predlogu izvedbenega sklepa Sveta
            o dovoljenju Republiki Poljski, da z Republiko Ukrajino sklene sporazum, ki vsebuje ukrepe, ki odstopajo od členov 2(1)(d) in 5 Direktive 2006/112/ES o skupnem sistemu davka na dodano vrednost v zvezi z vzdrževanjem cestnih mostov na poljski meji z Ukrajino
            
               
         
         
            
               PRILOGA
            
            
               Seznam mostov iz člena 1
            
            
               1.Ukrajina vzdržuje naslednji mejni cestni most, zgrajen na stroške Poljske in v lasti Poljske, na poljsko-ukrajinski meji:
            
            
               186,68 m dolgi jekleni most čez reko Bug, med Dorohuskom in Jagodzinom, na poljski državni cesti št. 12 in ukrajinski javni cesti za motorna vozila državnega pomena št. M-07.
            
            
               2.Poljska vzdržuje naslednji mejni cestni most, zgrajen na stroške Poljske in v lasti Poljske, na poljsko-ukrajinski meji:
            
            
               160,38 m dolgi most čez reko Bug iz armiranega betona in jekla, med Zosinom in Ustyluhom, na poljski državni cesti št. 74 in ukrajinski javni cesti za motorna vozila državnega pomena št. N-22.
            
            
               3.Mejni cestni most čez reko Bug, z jeklenimi nosilci, krovom iz armiranega betona in skupno dolžino 189,43 m, zgrajen na stroške obeh pogodbenic in v lasti obeh, med Dorohuskom in Jagodzinom, na poljski državni cesti št. 12 in ukrajinski javni cesti za motorna vozila državnega pomena št. M-07, vzdržujeta obe pogodbenici in sicer tako, da vsaka vzdržuje del mostu, ki je v njeni lasti, razen vzdrževanja pozimi.
            
            
               Za zimsko vzdrževanje mejnega cestnega mostu po vsej njegovi dolžini sta pogodbenici odgovorni, kot sledi:
            
            
               (1)Poljska: od 1. oktobra vsakega lihega leta do 30. septembra vsakega sodega leta;
            
            
               (2)Ukrajina: od 1. oktobra vsakega sodega leta do 30. septembra vsakega lihega leta.